《呈陈紫微》
宋代·刘天益

欲下未下属玉双，喧瀑飞雪明石矼。扁舟激沥苍雪淙，断岸菰石穿蓬窗。

舟程未达君子邦，心源直指如湍泷。后生薄俗邪说哤，老成砥柱回淳庞。

雄文翼道宝鼎扛，日月旂常九仞杠。急流勇退挂冠逄，饮水啮雪嗤羊腔。

孤轮绝翳空吠尨，飞蛾眇影捉明釭。翻思解缆鹿城江，寸莛不揣洪钟撞。

八年乔岳劳心悾，北望云迷翠羽幢。袖里虹霓气不降，珍储未辨珉与玒。

借公大扣声枞枞，庶几蚊虻附奔駹。

作者简介：刘天益，一名忠益，字谦中，平阳（今属浙江）人。宁宗嘉泰元年（一二○一）以布衣应贤良方正直言极谏科。有《筠坡集》，已佚。事见清乾隆《平阳县志》卷一五。今录诗二首。